b'\n_START_ARTICLE_\nBiserica Sfin\xc8\x9bii Constantin \xc8\x99i Elena din H\xc4\x83rp\xc4\x83\xc8\x99e\xc8\x99ti\n_START_PARAGRAPH_\nBiserica "Sf. \xc3\x8emp\xc4\x83ra\xc8\x9bi Constantin \xc8\x99i Elena" din H\xc4\x83rp\xc4\x83\xc8\x99e\xc8\x99ti este un l\xc4\x83ca\xc8\x99 de cult ortodox ctitorit \xc3\xaen anul 1833 de boierul George Mavrocordat \xc3\xaen satul H\xc4\x83rp\xc4\x83\xc8\x99e\xc8\x99ti din comuna Pope\xc8\x99ti (jude\xc8\x9bul Ia\xc8\x99i). Ea se afl\xc4\x83 \xc3\xaen v\xc3\xa2rful unui deal, fiind \xc3\xaenconjurat\xc4\x83 de cimitirul s\xc4\x83tesc._NEWLINE_Biserica "Sf. \xc3\x8emp\xc4\x83ra\xc8\x9bi" din H\xc4\x83rp\xc4\x83\xc8\x99e\xc8\x99ti a fost inclus\xc4\x83 pe Lista monumentelor istorice din jude\xc8\x9bul Ia\xc8\x99i din anul 2015 la num\xc4\x83rul 1397, av\xc3\xa2nd codul de clasificare cod LMI IS-II-m-B-04166.\n_START_SECTION_\nIstoric\n_START_PARAGRAPH_\nPrima atestare documentar\xc4\x83 a satului H\xc4\x83rp\xc4\x83\xc8\x99e\xc8\x99ti este \xc3\xaentr-un uric a lui \xc8\x98tefan cel Mare din 12 ianuarie 1488, unde este men\xc8\x9bionat satul Arp\xc4\x83\xc8\x99e\xc8\x99ti aflat l\xc3\xa2ng\xc4\x83 Todire\xc8\x99ti, sat disp\xc4\x83rut \xc3\xaen prezent. Se presupune c\xc4\x83 primele l\xc4\x83ca\xc8\x99e de \xc3\xaenchin\xc4\x83ciune au fost construite la pu\xc8\x9bin timp dup\xc4\x83 \xc3\xaentemeierea satului. Ele au fost realizate dup\xc4\x83 posibilit\xc4\x83\xc8\x9bile comunit\xc4\x83\xc8\x9bii, din lemn sau v\xc4\x83l\xc4\x83tuci._NEWLINE_Chestionarele arheologice \xc3\xaentocmite la ini\xc8\x9biativa lui Alexandru Odobescu la \xc3\xaenceputul secolului al XIX-lea amintesc dou\xc4\x83 altare de biseric\xc4\x83, aflate \xc3\xaen stare de ruin\xc4\x83, \xc3\xaen satul H\xc4\x83rp\xc4\x83\xc8\x99e\xc8\x99ti. Un asemenea altar se afla pe locul numit Sili\xc8\x99te, la sud de H\xc4\x83rp\xc4\x83\xc8\x99e\xc8\x99ti, unde se presupune c\xc4\x83 era vechiul sat Mitoc (sat de cl\xc4\x83ca\xc8\x99i), cel\xc4\x83lalt se afla \xc3\xaen estul satului pe locul fostului sat Todire\xc8\x99ti._NEWLINE_Biserica "Sf. \xc3\x8emp\xc4\x83ra\xc8\x9bi Constantin \xc8\x99i Elena" din H\xc4\x83rp\xc4\x83\xc8\x99e\xc8\x99ti a fost zidit\xc4\x83 de boierul George Mavrocordat (1802-1858) \xc3\xaen anul 1833, \xc3\xaen partea de vest a satului, \xc3\xaen apropierea conacului boieresc. \xc3\x8en trecut, o poart\xc4\x83 f\xc4\x83cea leg\xc4\x83tura \xc3\xaentre curtea conacului \xc8\x99i curtea bisericii._NEWLINE_Ctitorul George Mavrocordat era fiul hatmanului Alexandru Mavrocordat (1784-1856) \xc8\x99i al Smarandei Moruzi \xc8\x99i s-a n\xc4\x83scut \xc3\xaen Fanar la 13 aprilie 1802. El s-a c\xc4\x83s\xc4\x83torit, la 5 aprilie 1841, cu Maria Skina (1819-1900), cu care a avut trei copii: Alexandru Mavrocordat (1844-1907) - mare latifundiar \xc3\xaen Moldova, Elena (1846-1924) - c\xc4\x83s\xc4\x83torit\xc4\x83 cu contele german Hannibal von Dohna-Schodien \xc8\x99i Dimitrie (1851-1917) - amiral \xc8\x99i prin\xc8\x9b rus. George Mavrocordat a decedat la 16 august 1858, la Atena (Grecia)._NEWLINE_Conacul boieresc a fost ridicat \xc3\xaenainte de anul 1845 pe mo\xc8\x99ia descenden\xc8\x99ilor lui Nicolae Mavrocordat, domnitorul Moldovei \xc8\x99i al \xc8\x9a\xc4\x83rii Rom\xc3\xa2ne\xc8\x99ti. \xc3\x8en acel an, cl\xc4\x83direa a fost v\xc3\xa2ndut\xc4\x83 lui Alecu Ghyka, tatal viitorului domnitor al Moldovei, Grigore Alexandru Ghica. Ulterior, conacul a revenit unui mo\xc8\x99tenitor al familiei Mavrocordat, fiind renovat \xc3\xaen preajma anului 1900. El avea 36 de camere, un parc \xc8\x99i multe anexe gospod\xc4\x83re\xc8\x99ti. \xc3\x8en perioada regimului comunist, conacul s-a ruinat. \xc3\x8en anul 2007 mai existau doar un turn \xc8\x99i c\xc3\xa2teva beciuri par\xc8\x9bial surpate. Pe locul unde a fost conacul \xc8\x99i-a extins curtea familia Nechitoaie, care a amplasat pe ruinele cl\xc4\x83dirii cote\xc8\x9be de g\xc4\x83ini \xc8\x99i de porci, un closet, aici fiind aruncate de\xc8\x99eurile din gospod\xc4\x83rie. Liliana Nechitoaie \xc3\xae\xc8\x99i amintea c\xc4\x83 \xc3\xaen 2001 au venit c\xc3\xa2\xc8\x9biva oameni cu un tractor, s\xc4\x83 d\xc4\x83r\xc3\xa2me turnul, dar nu \xc8\x99i-au dus planul la \xc3\xaendeplinire._NEWLINE_Ctitorul \xc8\x99i urma\xc8\x99ii s\xc4\x83i au \xc3\xaenzestrat biserica cu obiecte de cult de valoare, dintre care se mai p\xc4\x83streaz\xc4\x83 23 de c\xc4\x83r\xc8\x9bi de cult tip\xc4\x83rite p\xc3\xa2n\xc4\x83 \xc3\xaen anul 1899, cele mai vechi fiind o Evanghelie din 1812, un Triod \xc8\x99i un Tipicon din 1816, tip\xc4\x83rite la Pesta \xc3\xaen timpul \xc3\xaemp\xc4\x83ratului Francisc I al Austriei (1804-1835). O parte dintre odoare au fost furate prin anii 1900._NEWLINE_\xc3\x8en decursul timpului, biserica a fost reparat\xc4\x83 de mai multe ori. Dup\xc4\x83 c\xc3\xa2teva repara\xc8\x9bii sumare \xc3\xaen anii 1888 \xc8\x99i 1909, \xc3\xaen anul 1937 i s-a f\xc4\x83cut o repara\xc8\x9bie la acoperi\xc8\x99, turn \xc8\x99i soclul exterior \xc8\x99i s-a turnat trotuar, alte mici repara\xc8\x9bii f\xc4\x83c\xc3\xa2ndu-se \xc3\xaen anul 1980. \xc3\x8en vara anului 1997 s-au efectuat lucr\xc4\x83ri de consolidare ale monumentului istoric, atunci fiind ref\xc4\x83cut\xc4\x83 zid\xc4\x83ria \xc8\x99i tencuiala exterioar\xc4\x83 a bisericii._NEWLINE_\xc3\x8en pronaosul bisericii se afl\xc4\x83 mormintele ctitorilor acestei biserici: Gheorghe Alexandru \xc8\x99i Maria Mavrocordat. Placa acestor morminte este din marmur\xc4\x83 alb\xc4\x83; la partea superioar\xc4\x83 se afl\xc4\x83 stema Principatelor Rom\xc3\xa2ne (capul de zimbru \xc8\x99i vulturul cu crucea \xc3\xaen cioc) \xc8\x99i sub ea sunt dou\xc4\x83 inscrip\xc8\x9bii \xc3\xaen limba greac\xc4\x83, una dat\xc3\xa2nd din anul 1804 \xc8\x99i cealalt\xc4\x83 din 1848.\n_START_SECTION_\nArhitectura \xc8\x99i iconografia\n_START_PARAGRAPH_\nBiserica "Sf. \xc3\x8emp\xc4\x83ra\xc8\x9bi" din H\xc4\x83rp\xc4\x83\xc8\x99e\xc8\x99ti este o cl\xc4\x83dire monumental\xc4\x83, zidit\xc4\x83 din piatr\xc4\x83 \xc8\x99i c\xc4\x83r\xc4\x83mid\xc4\x83, cu \xc8\x99arpant\xc4\x83 \xc3\xaen dou\xc4\x83 ape \xc8\x99i \xc3\xaenvelit\xc4\x83 cu tabl\xc4\x83. Edificiul are form\xc4\x83 de nav\xc4\x83, cu absida altarului semicirculat\xc4\x83 \xc3\xaen interior. La pere\xc8\x9bii exteriori se observ\xc4\x83 o \xc3\xaemp\xc4\x83r\xc8\x9bire a fa\xc8\x9badelor, deasupra geamurilor, printr-un br\xc3\xa2u dorsal. \xc3\x8en partea superioar\xc4\x83 a pere\xc8\x9bilor se afl\xc4\x83 o corni\xc8\x99\xc4\x83, cu profiluri liniare la nivelul strea\xc8\x99inei. \xc3\x8en partea de vest a edificiului se \xc3\xaenal\xc8\x9b\xc4\x83 un turn-clopotni\xc8\x9b\xc4\x83, av\xc3\xa2nd pere\xc8\x9bii construi\xc8\x9bi \xc3\xaen retragere fa\xc8\x9b\xc4\x83 de corpul bisericii. El are form\xc4\x83 p\xc4\x83trat\xc4\x83 \xc8\x99i un acoperi\xc8\x99 \xc3\xaen form\xc4\x83 de bulb de ceap\xc4\x83, fiind prev\xc4\x83zut cu ferestre pe fiecare latur\xc4\x83._NEWLINE_\xc3\x8en biseric\xc4\x83 se intr\xc4\x83 pe o u\xc8\x99\xc4\x83 aflat\xc4\x83 \xc3\xaen partea de sud. Prima \xc3\xaenc\xc4\x83pere este pridvorul, desp\xc4\x83r\xc8\x9bit de pronaos printr-un perete. Aici se afl\xc4\x83 sc\xc4\x83rile de lemn, \xc3\xaen spiral\xc4\x83, ce duc \xc3\xaen turnul bisericii. Deasupra pronaosului se afl\xc4\x83 o calot\xc4\x83 semisferic\xc4\x83. Pronaosul este separat de naos prin coloane dreptunghiulare, abia profilate \xc3\xaen zid, pe care se sprijin\xc4\x83 coloanele transversale de sub bolta naosului. Altarul este semicircular \xc3\xaen interior, bolta sa form\xc3\xa2nd un sfert de sfer\xc4\x83._NEWLINE_Pere\xc8\x9bii interiori ai bisericii sunt zugr\xc4\x83vi\xc8\x9bi \xc3\xaentr-un stil pur rom\xc3\xa2nesc \xc8\x99i realist de culoarea amurgului._NEWLINE_Catapeteasma este realizat\xc4\x83 din lemn de tei, f\xc4\x83r\xc4\x83 ornamente, av\xc3\xa2nd trei r\xc3\xa2nduri de icoane. Icoanele au fost pictate \xc3\xaen ulei, \xc3\xaen stil neobizantin, \xc3\xaen prima jum\xc4\x83tate a secolului al XIX-lea, de c\xc4\x83tre un pictor anonim. Acesta a realizat \xc8\x99i majoritatea icoanelor praznicale din biseric\xc4\x83.\n_START_SECTION_\nMorminte \xc3\xaen curtea bisericii\n_START_PARAGRAPH_\n\xc3\x8en jurul bisericii se afl\xc4\x83 cimitirul satului H\xc4\x83rp\xc4\x83\xc8\x99e\xc8\x99ti. \xc3\x8en apropiere de biseric\xc4\x83 se afl\xc4\x83 mausoleul familiei Rusovici, mari proprietari de p\xc4\x83m\xc3\xa2nt \xc3\xaen perioada interbelic\xc4\x83. Aici sunt \xc3\xaenmorm\xc3\xa2nta\xc8\x9bi urm\xc4\x83torii membri ai familiei Rusovici: Costache Dumitru (1810-1890), Maria (1885-1936), Constantin (1881-1948), Adriana (1898-1948), Grigore (1889-1955) \xc8\x99i Gheorghe (1884-1967), precum \xc8\x99i alte rude ale acestora: Elena B\xc4\x83lan (1918-1997) \xc8\x99i Mihai B\xc4\x83lan (1913-1998).'